Warantinna chay jucag läduchru quëdag runacuna juclayla caycag büquiwan discïpulucuna aywacunganta tantiyapäcuran y paycunawan Jesús mana aywanganta musyapäcuran.
Chaycamaga Tiberias marcapita mas juc büquicuna chrayaran Señor Jesús Tayta Diosta agradecicuriptin tantata micapäcungan cercanman.
Chauraga Jesús ni discïpuluncuna mana canganta ricarmi runacuna büquicunaman jegarcur Capernaumman Jesusta ashipäcunanpag aywapäcuran.
Paycuna lamarpa jucag lädunman chrayarna Jesusta taripäcuran.
Nircurna tapupäcuran:
“Maestro,
¿imaytag cayman aywamurayqui?”
Jesús niran:
“Rasunpam gamcunata nï:
Gamcuna ashircämanqui manam imanir milagru rurangäta tantiyarchu sinöga sacsagpag micupäcungalayquipitam.
Ama arupäcuychu ushacag micuylapäga sinöga imaypis mana ushacag y mana ushacaypa cawachicog micuypag arupäcuy.
Noga Diospita shamusha Runam chay micuyta goshayqui.
Chaypämi Tayta Dios nogata acramasha”.
Chauraga tapupäcuran:
“¿Imatatag rurapäcüman Tayta Dios munanganta rurapäcunäpag?”
nir.
Jesús niran:
“Tayta Dios munan pay cachramungan runaman yäracärinayquitam”.
Chauraga tapupäcuran:
“¿Ima milagrutapis ruranquimanchu nogacuna ricapäcunäpag y criyipäcunäpag?
¿Imatatag ruranqui?
Unay ayllunchicuna chunyag jircachru ‘manä’ jutiyog micuyta micapäcuran.
Tayta Diosninchi escribichinganchru ningannuypis:
‘Cielupita tantata micunanpag goran’ ”.
Jesús niran:
“Rasunpam gamcunata nï:
Moiseschu manam gamcunata cielupita tantata gopäcushurayqui sinöga Taytämi cielupita rasunpa cag tantataga gorcäshunqui.
Tayta Diospa tantanga caycan cielupita yarpamogmi.
Chay tantam runata mana ushacaypa cawaycächin”.
Paycuna nipäcuran:
“Tayta,
chay tantata imaypis goycärilämay”.
Jesús niran:
“Nogam runa cawacheg tanta caycä.
Nogaman aywamog cäga imaypis manam micanangachu.
Nogaman criyimagcäga imaypis manam yacunangachu.
Ichanga ningänuypis ricamasha caycarpis gamcunaga manam yäracarcämanquichu.
Taytä nogapag acrangancagcunaga lapanpis nogamanmi aywamun.
Nogaman aywamogcagtaga pitapis manam gargushächu.
Noga cielupita aywamushcä manam quiquï munangäta ruranäpächu sinöga cachramagnï Taytä munanganta ruranäpämi.
Cachramag Taytäga nogapag acrangancagcunataga ni juclaylatapis ogranäta manam munanchu.
Chaypa truquinga últimu junag cawarichimunätam munan.
Taytä munan pï Wamran canganta tantiyagcäga y payman criyegcäga mana ushacaypa cawanantam.
Y noganam últimu junag cawarichimushag”.
“Nogam cielupita aywamog tanta caycä” ninganpita Israel runacunapa autoridänincuna Jesusta jamurpayta galaycäriran.
Nipäcuran:
“Cay Jesús ¿manachu Josëpa wamran?
Noganchi reguinchi taytanta mamanta.
¿Imanirtag cananga cielupita aywamunganta niycan?”
Chauraga Jesús niran:
“Amana rimapäcuychu.
Pipis manam nogaman aywamunmanchu cachramagnï Taytä mana pushamuptinga.
Nogaman aywamogcagtaga últimu junag cawarichimushämi.
Tayta Diospa willacognincuna escribinganchrüpis nin:
‘Tayta Diosmi lapanta tantiyachinga’.
Chaymi Taytäta lapan mayagcäga y paypita yachracogcäga nogaman aywamun.
Manam pipis Taytäta ricashachu.
Taytätaga ricasha Diospita aywamogcaglam.
Rasunpam gamcunata nï:
Payman criyegcäga mana ushacaypanam cawaycan.
“Nogam runa cawacheg tanta caycä.
Gamcunapa unay aylluyquicuna ‘manä’ jutiyog micuyta chunyag jircachru micuran.
Chayta micurpis wañupäcuranmi.
Caymi cielupita aywamog tanta.
Chayta micogcäga manam wañungachu.
Nogam cielupita aywamusha y cawaycag chay tanta caycä.
Chay tantata micogcäga mana ushacaypam cawanga.
Gonäpag cag tantaga aychämi.
Chayta goshag cay pachachru runacuna cawananpag”.
Israel runacunapa autoridänincuna jucnin jucninpis fiyupa rimanacuyta galaycäriran:
“¿Imanuypatag chay runa aychanta gomäshun micunanchipag?”
Jesús niran:
“Rasunpam gamcunata nï:
Noga Diospita shamusha Runapa aychäta mana micurga y yawarnïta mana upurga manam cawapäcunquichu.
Aychäta micogcäga y yawarnïta upogcäga mana ushacaypanam cawaycan.
Y nogam últimu junag cawarichimushag.
Nogapa aychämi rasunpa cag micuyga y yawarnïmi rasunpa cag yacoga.
Nogapa aychäta micogcagmi y yawarnïta upogcagmi nogawan juc runanuyla imaypis cawaycan y nogapis paywan juc runanuyla imaypis cawaycä.
Cawachicog Taytämi cachramasha.
Pay cayninpam noga cawaycä.
Chaynuylam pipis nogata micamagcäga noga caynïpa cawanga.
Caymi cielupita aywamog tanta.
Chay tantaga manam unay aylluyquicuna micungan manänuychu.
Chayta micurpis wañupäcuranmi.
Ichanga chay tantata micogcagmi mana ushacaypa cawanga”.
Cay lapanta Jesús yachrachiran Capernaumchru shuntacäpäcunan wasichrümi.
Chaynuy yachrachinganta mayar Jesuspa achcag discïpuluncuna nipäcuran:
“Cay niycanganta manam chrasquishwanchu.
Chayta ¿pirag cäsunga?”
Discïpuluncuna quiquinpura rimarcanganta tantiyacurir Jesús tapuran:
“¿Ningä rabyachipäcushunquichu?
¿Chauraga imanipäcunquimanrag noga Diospita shamusha Runa unay cangäman cutegta ricar?
Espiritum runata cawachin.
Runachu manam cawachin.
Noga ningäga Espiritum y cawaymi.
Ichanga waquinniquicuna manarämi criyipäcunquirächu”.
Jesús galaycunanpita pacham musyaran pïcuna mana criyinanpag canganta y pï chriquegninman entregänanpag canganta.
Jesús niran:
“Chaynuy captinmi noga nirä:
‘Taytä munaptinrämi pipis nogaman aywamunga’ ”.
Chaypita achcag discïpuluncuna Jesusta jaguiriycur paywan manana puripäcurannachu.
Jesús tapuran chrunca ishcay (12) discïpuluncunata:
“¿Gamcunapis aywacuytachu munarcanqui?”
Chauraga Simón Pedro niran:
“Tayta,
¿pimantag nogacuna aywapäcüman?
Gam yachrachipäcamangayquega mana ushacaypa cawapäcunäpämi caycan.
Nogacunaga criyipäcushcänam y musyapäcümi gam Tayta Dios cachramungan Runa cangayquita”.
Jesús niran:
“Nogam gamcuna chrunca ishcayniquita (12) acrashcä.
Ichanga gamcunapita jucniqui Satanasmi”.
Jesús chaynuy niran Judaspämi.
Pay caran Simón Iscariotipa wamranmi.
Judasmi chrunca ishcay (12) discïpuluncunapita jucnin carpis Jesusta chriquegninman entregänanpag caycaran.